Za toto sme neštrngali

Počuli ste už niekedy od svojich rodičov túto vetu? Dávajú tým najavo nespokojnosť. Radi ju používajú za najrôznejších okolností. Od zlej politickej situácie až k prázdnemu kartónu od mlieka v chladničke. No naskytá sa otázka. Za čo vlastne štrngali?

Tento rok slávi Slovensko veľký sviatok. Tridsať rokov od Nežnej revolúcie. Išlo o nekrvavú demonštráciu proti vtedajšiemu komunistickému režimu. Iniciátormi boli študenti ku ktorým sa postupne pridávalo zvyšné obyvateľstvo. Jedným zo symbolov Nežnej revolúcie sú práve štrngajúce kľúče.

Je ťažké si predstaviť, že študenti aj v našom veku, vybehli do ulíc, netušiac, čo sa im môže stať. Vtedajší režim bol schopný všetkého a nikto si nebol istý či sa v ten deň vráti domov. Čo by sme spravili na ich mieste my? Vstali by sme a hrdinsky zaplavili námestia? Predsa len žijeme v inej dobe. Máme demokraciu a hoci sa mnohí študenti zúčastňujú na rôznych pochodoch a protestoch, nie je to celkom revolúcia v pravom slova zmysle. Nemusíme sa báť, že na nás štát pošle políciu s rozzúrenými vlčiakmi a nabitými zbraňami. Bežný študent veľmi nerozmýšľa, ako by sa zachoval počas revolúcie a, koniec koncov, revolúcia nie je v jeho hodnotovom rebríčku príliš vysoko, ak vôbec.

No aj naši rodičia boli študentmi. Brali samých seba ako hrdinov? Čo chceli zmeniť a prečo sa vybrali do ulíc? Ako to brali ich rodičia?

„Davová psychóza, eufória, rebelantstvo, niečo nepoznané,“ vymenúva dôvody prečo šiel do ulíc môj otec. Dodáva, že boli radi, že sa uliali zo školy a bavilo ich hlásať heslá, ktoré sa dovtedy nemohli hovoriť. „Neuvedomovali sme si, čo sa môže zmeniť, čo môžeme zmeniť,“ pokračuje. Mladí študenti teda ani netušili, čo všetko sa môže stať a k akej zmene môže dôjsť. „Na uliciach bola veselá atmosféra, radostné sprievody, lákali sme ľudí, aby sa pridali.“ V davoch sa našli aj provokatéri, ktorí sa pokúšali vyvolať násilie. No otec spomína, že to sa v Žiline(kde študoval) nedialo. „Ja to mám zafixované, že to bolo veselé, žiadne bitky, žiadna polícia.“

Keďže v tej dobe mobilné telefóny ani internet samozrejme neexistovali, správy o ďalších stretnutiach sa posúvali ústne, cez známosti. V Žiline, kde bol práve môj otec, sa zhromažďovalo na Leninovom námestí. Dnes na jeho mieste stojí Aupark. Študenti si odovzdávali informácie aj vo vlakoch, keď sa stretli na ceste domov alebo na internát. Mali pripnuté stužky, aby všetci vedeli, že sú to tí študenti, ktorí chodia do ulíc. „Ľudia nás povzbudzovali, ale skôr potajme. Ešte sa nevedelo, čo z toho bude.“ Na otázku či sa báli súhlasne prikyvuje. „Áno, to bolo to neznáme. Hlavne rodičia sa o nás báli. Ja som bol vysoký a mama zakázala mne aj môjmu bratovi ísť dopredu s nejakým transparentom,“ smeje sa. „No báli sme sa, čo bude, ak to nevyjde. My sme sa k tým demonštráciám aktívne hlásali.“

„Ako prvé sme pocítili, že môžeme ísť za hranice. Ľudia si začali nosiť veci, ktoré sú dnes úplne bežné,“ spomína na najväčší zvrat, ktorý si uvedomil. Ako vysokoškolský študent strojníctva však hovorí aj o rušení zbrojoviek, čiže potenciálnych pracovných miest. Ľudia začali pociťovať, že môžu prísť o prácu.

Tak opisuje svoje zážitky otec, ktorý študoval v Žiline. Zaujímalo ma, ako to prebiehalo v iných, väčších miestach. Môj strýko, otcov brat, bol v tej dobe na vysokej škole v Ostrave v Česku.

„Chcel som byť osobne pri tom, čo sa dialo, aby som mal aktuálne informácie a vedel odhadnúť, čo mám očakávať pre zajtrajší deň,“ vysvetľuje strýko. Dodáva, že ho nehnal pocit nenávisti alebo potreba revolty, bol to len záujem o momentálne dianie v spoločnosti. Režim mu, ako aj mnohým, pripadal absurdný. Aj tam študenti v prvých dňoch neočakávali nejakú zásadnú zmenu. Začali si to uvedomovať, až keď nedošlo k razantnému zásahu proti občanom a vláda začala ustupovať požiadavkám.

„Dúfali sme, že sa budeme mať lepšie, že si budeme môcť zadovážiť niečo, čo sme dovtedy nemali,“ zhŕňa svoje očakávania. Hoci v Žiline k pokusu o násilie nedošlo, strýko si jedno v Ostrave vybavuje. Bolo to počas prvých stretnutí v centre mesta. K slovu sa prihlásila jedna pani, ktorá tvrdila, že na neďalekej policajnej stanici zbili a uväznili nejakého disidenta. Jej prejav bol silne emotívny, apelujúci na všetkých zúčastnených, aby vyrazili smerom k policajnej stanici. Dav začal skandovať a dožadovať sa pochodu práve tam. No slovo si vzal jeden zo študentov vedúci stretnutie a upokojil situáciu a pripomenul, že je to nenásilné zhromaždenie a informáciu si treba preveriť. Tá sa nakoniec ukázala ako nepotvrdená. Neskôr sa začala šíriť správa, že ak by sa sprievod vybral na policajnú stanicu, prišli by do konfliktu s nastraženými represívnymi zložkami pripravenými na zásah voči občanom. Strýko však upresňuje, že nie je isté či tam nejaké takéto zložky skutočne boli. Našťastie nedošlo k tomu, aby to zistili. „Myslím si, že revolúcia sama o sebe nepriniesla nič negatívne ani pozitívne. Revolúcia priniesla zmenu dovtedajšieho systému. Za to, čo pozitívne alebo negatívne teraz prežívame, za to si môžeme my sami a nie nejaká revolúcia,“ zakončuje svoju výpoveď úvahou na koniec.

To bol pohľad vtedy-študentov. Situáciu však z úplne iného uhla vnímali rodičia, ktorí mali na uliciach deti. Tí si totiž pamätali rok 1968- vpád vojsk Varšavskej zmluvy do Československa alebo rok 1956, keď bolo v Maďarsku kruto potlačené povstanie proti vláde komunistickej strany.

„17. november, môj prvý pocit...,“ zamýšľa sa babka(otcova/strýkova mama), ... spomenula som si na 68. A pamätám, že k nám do ONV(okresný národný výbor) prišli zástupcovia VPN(Verejnosť proti násiliu).“ Zaspomínala si, že neurobili veľmi dobrý dojem, lebo do kancelárie vtrhli a začali rozkazovať bez toho, aby poznali obvyklý postup. Babka má dvoch synov a obaja boli v tej dobe na vysokej škole. Vraví o veľkom strachu, ktorý pociťovala. Nechcela, aby sa veľmi angažovali. Ak by revolúcia nevyšla, tí, ktorí sa jej zúčastnili, by mohli byť kruto potrestaný. „Polícia a milície boli v strehu, povolaní do Prahy a Bratislavy.“

Najväčšia zmena boli pre ňu plné obchody a rozličný tovar, ktorý sa predtým nedal zohnať. „Teraz, ak majú ľudia peniaze, môžu si kúpiť čo chcú. To nebolo. Ak boli sviatky, Vianoce, mali sme nárok na dve kilá mandarínok.“ Hovorí však aj o obave, že príde o prácu, nakoľko bola samoživiteľka. „Vyhadzovalo sa len tak, bez udania dôvodu,“ dodáva. To sa jej nakonie aj stalo, ale našťastie si našla novú prácu rýchlo. Otázkou je či mali všetci v podobnej situácii rovnaké šťastie.

Nebojácnosť študentov, umelcov a každého, kto vyšiel do ulíc nás posunula, priniesla nám prvé slobodné voľby, avšak nepriniesla všetko, v čo sa dúfalo. Ale ako už bolo povedané, v určitom bode to prestáva byť o revolúcií a začína to byť o ľuďoch, o nás.